‘Zuma is nie verhewe bo die reg’Adjunkhoofregter Raymond Zondo. (Foto: Nhlanhla Phillips/ANA) Adjunkhoofregter Raymond Zondo moet streng optree teen oudpresident Jacob Zuma wat vandag ŉ sitting van die Zondo-kommissie sonder toestemming verlaat het. “Zuma is nie verhewe bo die reg nie, en het geen reg om minagtend op te tree teenoor die kommissie omdat hy nie tevrede is met regter Zondo se beslissing dat hy hom nie as voorsitter van die kommissie gaan onttrek nie,” het dr. Pieter Groenewald, VF Plus-leier, gesê. ŉ Sterk boodskap moet sodoende ook gestuur word aan diegene wat nog moet kom getuig voor die kommissie – dat korrupsie nie geduld sal word nie. “Enigiemand wat daarom gedagvaar word om voor die kommissie te verskyn, moet dit doen, anders stel hulle hulself bloot aan vervolging.” Groenewald meen daar sal streng opgetree moet word teen Zuma en ander wat nie wil getuig nie. “Zuma het nog altyd gesê hy wil graag ‘sy dag in die hof hê’ om sy onskuld te bewys. Nou is hy nie eens bereid om voor ŉ geregtelike kommissie te verskyn nie.” Adv. Glynnis Breytenbach, DA-LP en woordvoerder oor justisie en korrektiewe dienste, het Zondo se besluit om hom nie as voorsitter van die kommissie te onttrek nie, verwelkom. Oudpres. Jacob Zuma. Foto: Itumeleng English/African News Agency (ANA) “Dit was net ’n verdere desperate poging van Zuma om die werk en verrigtinge van die kommissie te ondermyn en te ontspoor. Zuma het voortdurend gesê dat hy sy dag in die hof wil hê, maar elke keer as hy die geleentheid kry om dit te doen, gebruik hy Stalingrad-strategieë om die verloop van die gereg te vertraag ten einde aanspreeklikheid te ontduik.” Indien Zuma sy sin kon kry sou die hele kommissie ten gronde gaan tesame met die meer as twee jaar se werk en begroting van R700 miljoen, meen Breytenbach. “Dit is dieselfde taktiek wat hy gebruik het om die afgelope paar jaar die aanklagte van bedrog en korrupsie te vertraag.” Breytenbach meen Suid-Afrikaners moet dankbaar wees vir die uitstekende werk wat Zondo en die kommissie doen om die onafhanklikheid, integriteit en die werk van die kommissie te doen ondanks aanhoudende uitdagings. “Zuma se tyd is verby. Daar is nêrens meer vir hom om weg te kruip nie. Die gereg sal sy gang gaan.”